b'\n_START_ARTICLE_\nDaniel Thrap\n_START_SECTION_\nLiv\n_START_PARAGRAPH_\nDaniel Thrap ble student i 1851 og cand. theol. i 1856. I de neste 20 \xc3\xa5rene var han klokker ved Bergens tukthus og personalkapellan ved Domkirken i Bergen. Deretter var han i fem \xc3\xa5r residerende kapellan p\xc3\xa5 Modum og 1880\xe2\x80\x931903 sogneprest til Petrus menighet i Kristiania._NEWLINE_Thrap skrev et stort antall artikler, anmeldelser og innlegg i avisene i Bergen og Kristiania. Dessuten skrev han biografier og avhandlinger i samleverker, ukeblader og tidsskrifter. Han utga prekensamlinger og oversatte oppbyggelsesskrifter. F\xc3\xb8rst og fremst er han imidlertid kjent for sine bidrag til norsk kirkehistorie, slik som Bergenske Kirkeforhold i det 17. Aarhundrede og Bidrag til den norske Kirkes Historie i det nittende Aarhundrede.'